Document ID: 31983R1915

31983R1915
L 190/25
SLUŽBENI LIST EUROPSKE UNIJE
UREDBA KOMISIJE (EEZ) br. 1915/83
od 13. srpnja 1983.
o određenim detaljnim provedbenim pravilima za vođenje knjigovodstva u svrhu utvrđivanja prihoda poljoprivrednih gospodarstava
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Uredbu Vijeća br. 76/65/EEZ od 15. lipnja 1965. o uspostavi sustava za prikupljanje knjigovodstvenih podataka o prihodima i poslovanju poljoprivrednih gospodarstava u Europskoj ekonomskoj zajednici (1), kako je zadnje izmijenjena Uredbom (EEZ) br. 2143/81 (2), a posebno njezin članak 6. i članak 9.,
budući da se Uredba Komisije br. 184/66/EEZ (3), kako je zadnje izmijenjena Uredbom (EEZ) br. 1860/82 (4), treba prilagoditi sadašnjem stanju u kojem djeluje sustav podataka;
budući da se svake godine mora sklopiti ugovor između nadležnih tijela koja odredi svaka država članica i knjigovodstvenih ureda koji ne pripadaju upravnoj službi, čime se knjigovodstveni ured obvezuje izvršavati svoje obveze u skladu s pravilima Zajednice; budući da taj ugovor treba sadržavati odredbe koje se odnose na dotična pravila Zajednice;
budući da se treba ograničiti rok u kojem računovodstvena godina može završiti radi osiguranja dostave rezultata iz sustava podataka svake godine nedugo nakon datuma slanja Komisiji prvih izvještaja poljoprivrednih gospodarstava;
budući da rok za slanje izvještaja poljoprivrednih gospodarstava mora biti takav da knjigovodstveni uredi, službe za vezu i Komisija mogu obaviti svoje zadatke;
budući da se rok za slanje izvještaja treba računati od kraja računovodstvene godine na koju se oni odnose;
budući da izvještaj poljoprivrednoga gospodarstva, da bi se smatrao propisno ispunjenim, mora sadržavati činjenično točne podatke izložene i dostavljene u skladu s Uredbom Komisije (EEZ) br. 2237/77 od 23. rujna 1977. o obrascu izvješća koje se koristi u svrhu utvrđivanja prihoda poljoprivrednih gospodarstava (5), kako je zadnje izmijenjena Uredbom (EEZ) br. 3272/82 (6);
budući da Komisija mora platiti standardnu naknadu za izvještaje poljoprivrednih gospodarstava koji su propisno ispunjeni i poslani u propisanom roku;
budući da se zbog općeg povećanja troškova koje utječe na trošak ispunjavanja izvještaja poljoprivrednoga gospodarstva naknada mora redovito preispitivati;
budući da se radi boljeg obavljanja financijskih operacija pri plaćanju standardne naknade treba predvidjeti plaćanje predujma;
budući da se Uredba br. 184/66/EEZ treba staviti izvan snage od početka računovodstvene godine 1984., a od te se godine trebaju primijeniti nove odredbe;
budući da Odbor Zajednice za sustav poljoprivrednih knjigovodstvenih podataka nije dostavio mišljenje u roku koji je odredio njegov predsjednik,
DONIJELA JE OVU UREDBU:
Članak 1.
Ugovor iz članka 9. stavka 1. Uredbe br. 79/65/EEZ mora sadržavati najmanje one odredbe navedene u Prilogu.
Članak 2.
Računovodstvena godina od 12 uzastopnih mjeseci navedena u točki I. (a) Priloga II. Uredbi (EEZ) br. 2237/77 završava u razdoblju od 31. prosinca do uključujući 30. lipnja.
Članak 3.
Služba za vezu šalje Komisiji nakon provjere sadržaja sve izvještaje poljoprivrednih gospodarstava dostavljene u obliku propisanom Prilogom III. Uredbi (EEZ) br. 2237/77 kao povjerljivi dokument najkasnije devet mjeseci nakon završetka računovodstvene godine na koju se oni odnose.
Ako taj rok od devet mjeseci omogućuje da služba za vezu pošalje sve izvještaje poljoprivrednih gospodarstava za koje je odgovorna nakon 31. prosinca po završetku računovodstvene godine, ona šalje Komisiji između 15. i 31. prosinca sve propisno ispunjene izvještaje poljoprivrednih gospodarstava kojima raspolaže; ostali izvještaji poljoprivrednih gospodarstava šalju se Komisiji kasnije u propisanom roku.
Članak 4.
Izvještaj poljoprivrednoga gospodarstva smatra se propisno ispunjenim:
-
ako je njegov sadržaj činjenično točan, i
-
ako su knjigovodstveni podaci koje sadržava izloženi i dostavljeni u skladu s odredbama Uredbe (EEZ) br. 2237/77.
Članak 5.
1. Komisija plaća standardnu naknadu odgovarajućoj državi članici za svaki propisno ispunjen izvještaj poljoprivrednoga gospodarstva koji joj je dostavljen u roku propisanom člankom 3.
2. Standardna naknada plaća se u dva obroka:
-
predujam u iznosu 50 % naknade plaća se na početku računovodstvene godine svake države članice za broj izvještajnih gospodarstava iz Priloga I. Uredbi Komisije (EEZ) br. 1859/82 (7),
-
ostatak, koji se izračunava množenjem naknade s brojem propisno ispunjenih izvještaja poljoprivrednih gospodarstava dostavljenih Komisiji od čega se oduzima navedeni predujam, plaća se u roku od šest mjeseci nakon što Komisija primi izvještaje poljoprivrednih gospodarstava.
3. Iznos standardne naknade utvrđuje se u skladu s postupkom iz članka 19. Uredbe br. 79/65/EEZ.
Članak 6.
Ova Uredba stupa na snagu sljedećeg dana od dana objave u Službenom listu Europskih zajednica.
Primjenjuje se od početka računovodstvene godine 1984.
Uredba br. 184/66/EEZ ovime se stavlja izvan snage. Primjenjuje se i dalje do kraja računovodstvene godine 1983.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. srpnja 1983.

Labels: 19
6